นายกรัฐมนตรี รำลึก “วันท้องถิ่นไทย" ย้ำแนวทาง "รวมไทยสร้างชาติ" ถือเป็นรากฐานการปกครองระบอบประชาธิปไตยในระดับท้องถิ่น
นางสาวไตรศุลี ไตรสรณกุล รองโฆษกประจําสํานักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม รำลึกถึง “วันท้องถิ่นไทย" ซึ่งตรงกับวันที่ 18 มีนาคมของทุกปี เพื่อรำลึกถึงพระมหากรุณาธิคุณแห่งพระบาทสมเด็จพระจุลจอมเกล้าเจ้าอยู่หัว ที่ได้ทรงมีพระบรมราชโองการ ให้ยกฐานะตำบลท่าฉลอม ขึ้นเป็นสุขาภิบาลท่าฉลอม เมื่อวันที่ 18 มีนาคม 2448 ถือเป็นรากฐานการปกครองระบอบประชาธิปไตยในระดับท้องถิ่นและเป็นแนวทางการพัฒนาท้องถิ่นในเวลาต่อมานายกรัฐมนตรี ย้ำถึงแนวทางการทำงาน "รวมไทยสร้างชาติ" โดยการมีส่วนร่วมของทุกภาคส่วน ซึ่งองค์กรปกครองส่วนท้องถิ่นมีส่วนสำคัญในการพัฒนาแต่ละพื้นที่ เพื่อแก้ไขปัญหาความเดือดร้อนของประชาชน ที่สำคัญองค์กรปกครองส่วนท้องถิ่นยังมีบทบาทสำคัญในการพัฒนาชีวิตความเป็นอยู่และดูแลทุกข์สุขของประชาชน ดังจะเห็นได้ชัดเจนในช่วงสถานการณ์การแพร่ระบาดของโรคโควิด-19 ที่ท้องถิ่นมีส่วนสำคัญในการบริหารจัดการ สร้างความเข้าใจต่อประชาชน จนสามารถช่วยให้สถานการณ์การติดเชื้อในประเทศไทยลดลงตามลำดับนางสาวไตรศุลี กล่าวว่า นายกรัฐมนตรี ยังย้ำถึงนโยบายของรัฐบาลในการพัฒนาพื้นที่เศรษฐกิจและการกระจายความเจริญสู่ภูมิภาค เพื่อสร้างโอกาสการพัฒนาทั้งด้านเศรษฐกิจและสังคม ลดความเหลื่อมล้ำ ลดการกระจุกตัวของประชากรในเมืองใหญ่ โดยการสร้างสังคมชนบทให้เป็นสังคมเมืองที่สงบสุข แก้ไขปัญหาการย้ายถิ่นฐานของประชากร ให้ประชาชนมีส่วนร่วมกำหนดทิศทางการพัฒนาพื้นที่ด้วยตัวเอง